b'\n_START_ARTICLE_\nKarl Habsburg-Lothringen\n_START_PARAGRAPH_\nKarl Thomas Robert Maria Franziskus Georg Bahnam Habsburg-Lothringen (s. 11. tammikuuta 1961 Starnberg, Baijeri, Saksa) on Habsburg-suvun p\xc3\xa4\xc3\xa4mies. H\xc3\xa4nen is\xc3\xa4ns\xc3\xa4 Otto von Habsburg luovutti aseman vuonna 2007. H\xc3\xa4nen \xc3\xa4itins\xc3\xa4 oli arkkiherttuatar Regina Saxe-Meiningen ja isois\xc3\xa4ns\xc3\xa4 Kaarle I, It\xc3\xa4valta-Unkarin viimeinen keisari.  _NEWLINE_Karl Habsburg-Lothringen on asunut vuodesta 1981 Salzburgissa, It\xc3\xa4vallassa, ja h\xc3\xa4n avioitui vuonna 1993 Hans Heinrich Thyssen-Bornemiszan tytt\xc3\xa4ren Francescan kanssa. Heill\xc3\xa4 on kolme lasta, joista heid\xc3\xa4n poikansa Ferdinand Zvonimir Habsburg-Lothringen harrastaa autourheilua.'